Agbalinka nga Interesado
Tapno agbalinka nga interesado iti aniaman nga aramidem, masapul a maawatam ti maitulong dayta.
ANIA ti maitulong kenka ti panageskuela? Tulongannaka a gumun-od iti sirib ket kuna ti Biblia a “ti sirib agpaay a salaknib.” (Eclesiastes 7:12) Kasano a kasta? Kas panangyilustrar: Ipapanmo a magmagnaka iti delikado a lugar. Ania ti kaykayatmo—maymaysam wenno adda kakaduam a gagayyem, a mangsalaknib kenka no kasapulan? Babaen iti nasayaat nga edukasion, maaddaanka iti sumagmamano a napipigsa a “gagayyem” a kanayon a makatulong kenka. Karaman kadagitoy ti sumaganad:
- Abilidad nga agpanunot. Makatulong kenka ti panageskuelam tapno maparang-aymo ti kuna ti Biblia a “praktikal a kinasirib ken ti pannakabael nga agpanunot.” (Proverbio 3:21) Dagita ti makatulong kenka a mangsolbar kadagiti problemam imbes a kanayon nga agpannurayka iti tulong ti sabsabali.
- Abilidad a makilangen. Ibalakad ti Biblia kadagiti Kristiano a parang-ayenda dagiti kualidad a kas iti mabayag a panagitured ken panagteppel. (Galacia 5:22, 23) Ti pannakilangenmo iti nadumaduma a tao idiay eskuelaan ti mangyeg kenka iti adu nga oportunidad a mangpasayaat kadagita a kababalin, agraman ti kinaanus, panagraem, ken pannakipagrikna. Dakkel ti maitulong dagita kenka inton adultokan.
- Pannakasanay iti biag. Maisuro kenka iti eskuelaan ti kinapateg ti maaddaan kadagiti nagsayaat a kababalin iti trabaho a makatulongto kenka a makastrek ken mangtaginayon iti trabaho. Bayat nga umad-adu met ti maammuam maipapan iti biag, ad-adda a maawatam ti bagim ken dagiti kapatgan kenka. (Proverbio 14:15) Gapu iti dayta, kabaelamto nga itakderan a siraraem dagiti patpatiem.—1 Pedro 3:15.
Laglagipem: Gapu ta kasapulam ti edukasion, awan serserbina no sangkapanunotmo dagiti dimo kayat iti panageskuela. Imbes ketdi, panunotem dagiti makatulong a nadakamat iti ngato. Mabalin nga adu pay ketdi dagiti mapanunotmo!
Apay a dimo rugian itan? Panunotem ti kangrunaan a rason a kayatmo ti agballigi iti panageskuelam.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn